In die stad Almaty in Kasakstan kyk ’n beeld van ’n eekhoring van 12,5 m neer op die mense doer onder – ’n eekhoring met die mooiste wakker oë geskep deur die Bloemfonteinse kunstenaar Marius van Vuuren.
In Sjanghai toring ’n soortgelyke vosstruktuur bo die nasionale kunsmuseum uit – ook die handewerk van Van Vuuren.
Dié opdragwerke het gespruit uit die reuse-kameelperd van 8 m wat Van Vuuren en ’n span van Bloemfontein in 2016 vir die Vrystaat Kunstefees opgerig het.
“Dié projek was ’n waterskeiding in my loopbaan. Ek het geweet dit is wat ek wil doen – ek wil openbare kunswerke skep, ek wil nie meer kunslesse gee nie,” sê Van Vuuren.
Volgende jaar sal hy gestalte help gee aan ’n yslike vark wat in Manchester, Brittanje, opgerig gaan word as simbool van die Chinese Nuwejaarsviering.
Hy sê verstedeliking het meegebring dat Almaty vir eekhorings net so ’n tuiste as vir sy mensinwoners is. Eerder as om hulle te verjaag, het die stadsvaders besluit om veilige plekke vir hulle te vind.
Van Vuuren sê ’n span van 27 mense, insluitend ’n vervaardiger, argitek en ingenieur, het die eekhoring in “ ’n rekordtyd van drie weke” gebou. Dit was nadat ’n staalstruktuur opgerig is waarvoor Van Vuuren die instruksies op Skype deurgegee het.
Die kunswerk dien ook as ’n toeriste-aantreklikheid vir Almaty. wat besig is om ’n totale metamorfose te ondergaan.
In Sjanghai het Van Vuuren met die herbou van ’n reuse-strooivos gehelp. Dit het as ’n “voël-hotel” vir ’n bedreigde spesie gedien en, volgens Van Vuuren, het die voëls inderdaad daarin nes gemaak.